钦定古今图书集成/明伦汇编/官常典/第118卷 > 孔安国
## 钦定古今图书集成/明伦汇编/官常典/第118卷 > 孔安国

按《史记孔子世家》：“安国为武帝博士，至临淮太守，蚤
卒。生子卬，卬生驩。”

按《汉书》本传，孔氏有《古文尚书》，孔安国以今文字读
之，因以起其家逸书得十馀篇，盖《尚书》兹多于是矣。
遭巫蛊，未立于学官，安国为谏大夫，授都尉朝，而司
马迁亦从安国问故迁《书》载《尧典》《禹贡》《洪范》《微子》《金
縢》诸篇，多古文说。都尉朝授胶东庸生，庸生授清河
胡常少子，以明《穀梁春秋》为博士。部刺史。又传《左氏》，
常授虢徐敖，敖为右扶风；掾又传《毛诗》，授王璜、平陵
涂恽子真，子真授河南桑钦君长。王莽时，诸学皆立，
刘歆为国师，璜、恽等皆贵显。世所传百两篇者，出东
莱张霸分析合二十九篇，以为数十，又采《左氏传》书
叙，为作首尾，凡百二篇，篇或数简，文意浅陋。成帝时，
求其古文者，霸以能为百两征以中书校之，非是，霸
辞受父。父有弟子尉氏樊并，时大中大夫平当侍御
史周敞劝上存之。后樊并谋反，迺黜其书。按《申公
传》：孔安国至临淮太守。

按《兖州府志》：“孔安国，字子国，孔子十二世孙也。父忠，
文帝时为博士，封褒成侯，生子武及安国。武为临淮
太守，安国师事申公，尝为武帝博士。鲁共王欲坏孔
子旧宅，于壁中得《古文尚书》及传《论语》《孝经》，乃不坏
宅，悉以书还孔氏。安国承诏作《书传》，又作《古文孝经
传》《论语训解》。会巫蛊事作，不果上，仕至某郡太守。子”
卬，传家学，尤善《诗》《礼》。